Europos Parlamento ir Tarybos direktyva 96/84/EB
1996 m. gruodžio 19 d.
iš dalies keičianti Direktyvą 89/398/EEB dėl valstybių narių įstatymų, susijusių su specialios paskirties maisto produktais, suderinimo
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos ekonominės bendrijos steigimo sutartį, ypač į jos 100a straipsnį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
laikydamiesi Sutarties 189b straipsnyje nustatytos tvarkos [3],
kadangi Tarybos direktyvos 89/398/EEB [4] 4 straipsnyje numatyta, kas konkrečios nuostatos, taikytinos I priede išvardytoms maisto produktų grupėms, priimamos atskiromis Komisijos direktyvomis;
kadangi 1994 m. gruodžio 20 d. tarp Europos Parlamento, Tarybos ir Komisijos buvo pasiektas modus vivendi dėl aktų, priimtų laikantis Sutarties 189b straipsnyje nustatytos tvarkos [5] įgyvendinimo priemonių;
kadangi atskiros direktyvos jų priėmimo metu atitinka pasiektą žinių lygį; kadangi dėl to visi pakeitimai, kurie leistų įgyvendinti naujoves, pagrįstas mokslo ir technikos pažanga, pasikonsultavus su Maisto produktų moksliniu komitetu, įkurtu Sprendimu 95/273/EB [6], turi būti tvirtinami Direktyvos 89/398/EEB 13 straipsnyje nustatyta tvarka;
kadangi turi būti nustatyta tvarka, kuri sudarytų sąlygas laikinai pateikti į rinką maisto produktus, pagamintus dėl šių technologinių naujovių, kad būtų galima geriau pasinaudoti šioje pramonėje atliekamų tyrimų rezultatais, kol bus priimtos atskiros direktyvos;
kadangi saugant vartotojų sveikatą, leidimas prekiauti gali būti išduotas tik pasikonsultavus su Maisto produktų moksliniu komitetu;
kadangi leidimas gali būti išduotas tik tada, jei produktas nekelia pavojaus žmonių sveikatai,
PRIĖMĖ ŠIĄ DIREKTYVĄ:
1 straipsnis
Direktyvos 89/398/EEB 4 straipsnis papildomas šia dalimi:
"1a. Kad specialiosios paskirties maisto produktai, pagaminti taikant mokslo ir technologijų pažangą, galėtų greitai patekti į rinką, Komisija, pasikonsultavusi su Maisto produktų moksliniu komitetu, 13 straipsnyje nustatyta tvarka dvejų metų laikotarpiui gali išduoti leidimą pateikti į rinką maisto produktus, neatitinkančius sudėties reikalavimų, nustatytų atskirose direktyvose, minimose I priede.
Prireikus Komisija gali sprendimą dėl leidimo išdavimo papildyti ženklinimo taisyklėmis, susijusiomis su sudėties pakeitimu."
2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip 1997 m. rugsėjo 30 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 1996 m. gruodžio 19 d.